ZRUŠENÉ všeobecne záväzným nariadením č. 13/2004.

Všeobecne záväzné nariadenie
hlavného mesta Slovenskej republiky Bratislavy
č. 13/2001
z 8. novembra 2001
o miestnom poplatku za zber, prepravu a zneškodňovanie komunálnych odpadov a drobných stavebných odpadov 
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavom meste Slovenskej republiky Bratislave v znení zákona Slovenskej národnej rady č. 130/1991 Zb. a § 15 zákona Slovenskej národnej rady č. 544/1990 Zb. o miestnych poplatkoch sa uznieslo:

§ 1
Úvodné ustanovenia
(1) Hlavné mesto Slovenskej republiky Bratislava (ďalej len “hlavné mesto”) vyberá miestny poplatok za zber, prepravu a zneškodňovanie komunálnych odpadov a drobných stavebných odpadov, ktoré vznikli na území hlavného mesta (ďalej len “poplatok”).
(2) Správu poplatku vykonáva hlavné mesto (ďalej len “správca poplatku”) a poplatok je príjmom rozpočtu hlavného mesta.
(3) Poplatok sa platí za zber, prepravu a zneškodňovanie komunálnych odpadov a drobných stavebných odpadov, ktoré vznikli na území hlavného mesta. Výnos miestneho poplatku sa použije výlučne na úhradu nákladov spojených s nakladaním s komunálnymi odpadmi a s drobnými stavebnými odpadmi, najmä na ich zber prepravu, zhodnocovanie a zneškodňovanie.

§ 2
Poplatník
Poplatníkom je
a)	fyzická osoba, ktorá nie je podnikateľom a má v hlavnom meste trvalý pobyt1) alebo prechodný pobyt2),
b)	právnická osoba alebo fyzická osoba-podnikateľ, pri ktorej činnosti vzniká komunálny odpad a ktorá vlastní alebo má v prenájme nehnuteľnosť nachádzajúcu sa na území hlavného mesta, určenú na podnikanie,
c)	fyzická osoba alebo právnická osoba, ktorá je vlastníkom alebo užívateľom nehnuteľnosti nachádzajúcej sa na území hlavného mesta a slúžiacej na prechodné ubytovanie, individuálnu rekreáciu (napríklad záhrada, byt alebo nebytový priestor).

§ 3
Platiteľ poplatku
(1) Platiteľom poplatku pre poplatníka fyzickú osobu, ktorá nie je podnikateľom
a)	bývajúcu v bytovom dome alebo v ostatných budovách na bývanie, je správca domu alebo zástupca, určený vlastníkmi; ak si vlastníci neurčia zástupcu alebo správcu, určí platiteľa poplatku hlavné mesto,
b)	bývajúcu v rodinnom dome je vlastník rodinného domu,
c)	vlastniacu alebo užívajúcu nehnuteľnosť, slúžiacu na prechodné ubytovanie, individuálnu rekreáciu, ako je záhrada, byt alebo nebytový priestor, je vlastník alebo nájomca nehnuteľnosti.
(2) Právnická osoba alebo fyzická osoba-podnikateľ platí poplatok, ak je vlastníkom, nájomcom alebo užívateľom nehnuteľnosti, bytu alebo nebytového priestoru na území hlavného mesta. Ak je nehnuteľnosť súčasťou bytového domu, poplatník uhrádza poplatok priamo na účet hlavného mesta a nie prostredníctvom správcu. 
(3) Ak je nehnuteľnosť, byt alebo nebytový priestor v spoluvlastníctve viacerých vlastníkov, je platiteľom zástupca alebo správca určený vlastníkmi. Ak si vlastníci neurčia zástupcu alebo správcu, určí platiteľa hlavné mesto.

§ 4
Sadzba poplatku
Na území hlavného mesta sa uplatňuje množstvový zber podľa sadzobníka poplatkov, ktorý tvorí prílohu č. 1 tohto všeobecne záväzného nariadenia.

§ 5
Spôsob platenia
(1) Poplatník (§ 2 písm. a), bývajúci v bytovom dome alebo v ostatných budovách na bývanie, je povinný uhradiť poplatok správcovi domu do 15. dňa v mesiaci.
(2) Platiteľ poplatku uvedený v § 3 ods. 1 písm. a) a c) a v § 3 ods. 2 uhrádza poplatok mesačne na základe dokladu na úhradu poplatku. Splatnosť poplatku je do 20. dňa nasledujúceho mesiaca.
(3) Platiteľ poplatku uvedený v § 3 ods. 1 písm. b) platí poplatok prostredníctvom SIPO štvrťročne, poplatok je splatný posledným dňom nasledujúceho mesiaca. 
(4) Hlavné mesto uzatvorí so správcom domu zmluvu, v ktorej upraví bližšie podmienky platby poplatku.

§ 6
Ohlasovacia povinnosť
(1) Poplatník uvedený v § 2 písm. a) je povinný doručiť správcovi poplatku vyhlásenie poplatníka, ktorého náležitosti sú uvedené v prílohe č. 2 tohto všeobecne záväzného nariadenia do 31. marca 2002.
(2) Platiteľ poplatku uvedený v § 3 ods. 1 písm. c) je povinný doručiť správcovi poplatku vyhlásenie platiteľa poplatku, ktorého náležitosti sú uvedené v prílohe č. 3 tohto všeobecne záväzného nariadenia do 31. marca 2002.
(3) Platiteľ poplatku uvedený v § 3 ods. 3 postupuje pri plnení ohlasovacej povinnosti podľa odsekov 1 a 2 v závislosti od charakteru nehnuteľnosti.
(4) Platiteľ poplatku uvedený v § 3 ods. 2 je povinný doručiť správcovi poplatku vyhlásenie platiteľa poplatku, ktorého náležitosti sú uvedené v prílohe č. 4 tohto všeobecne záväzného nariadenia do 31. januára 2002 s uvedením priemerného počtu zamestnancov za prechádzajúci rok a každý ďalší rok vždy k 31. januáru.
(5) Platiteľ poplatku je povinný ohlásiť najneskôr do 30 dní správcovi poplatku vznik, zmenu a zánik poplatkovej povinnosti, ako aj zmeny všetkých skutočností uvedených vo vyhlásení.
(6) Správca poplatku je povinný chrániť osobné údaje získané na základe všeobecne záväzného nariadenia podľa osobitného predpisu3).

§ 7
Sankcie
(1) Ak poplatok nebude zaplatený včas alebo v správnej výške, môže správca poplatku platobným výmerom zvýšiť nezaplatený poplatok najviac o 50 %4).
(2) Za nesplnenie ohlasovacej povinnosti podľa § 6 môže správca poplatku opakovane uložiť pokutu do výšky 1 000 000 Sk5). Opakovane možno uložiť pokutu, ak uloženie pokuty neviedlo k náprave a protiprávny stav trvá.
(3) Poplatok nemožno vyrubiť ani vymáhať po uplynutí troch rokov od konca kalendárneho roka, v ktorom sa správca poplatku o skutočnosti, ktorá je predmetom poplatku dozvedel. Poplatok nemožno vyrubiť ani vymáhať, ak uplynulo desať rokov od konca kalendárneho roka, v ktorom nastala skutočnosť, ktorá je predmetom poplatku.

§ 8
Oslobodenie a úľavy
Správca poplatku môže na zmiernenie alebo odstránenie tvrdosti v jednotlivých prípadoch poplatky znížiť alebo odpustiť.

§ 9
Prechodné ustanovenia
(1) Odvoz a zneškodňovanie odpadu sa bude vykonávať od 1. 1. 2002 v rozsahu platných zmlúv uzatvorených so spoločnosťou Odvoz a likvidácia odpadu, a. s.  ku dňu 31. 12. 2001.
(2) Pôvodca odpadu, ktorý nie je účastníkom systému zberu ku dňu 31. 12. 2001 je povinný splniť si v stanovenej lehote ohlasovaciu povinnosť6).
(3) Požiadavky na zmeny odvozu a zneškodnenie odpadu nahlási platiteľ poplatku najmenej 30 dní vopred.

§ 10
Účinnosť
Toto všeobecne záväzné nariadenie nadobúda účinnosť 1. januára 2002.

Jozef Moravčík
primátor

Príloha č. 1
k všeobecne záväznému nariadeniu č. 13/2001

Sadzobník poplatku za zber, prepravu a zneškodňovanie komunálnych odpadov a drobných stavebných odpadov 

Fyzická osoba, ktorá nie je podnikateľom:	Poplatok za jeden odvoz:	
Rodinné domy:	
110 l nádoba – odvoz 1x za dva týždne	100 Sk	
240 l nádoba – odvoz 1x za dva týždne	200 Sk	
110 l nádoba – odvoz 1x za týždeň	83 Sk	
240 l nádoba – odvoz 1x za týždeň	166 Sk	
Obytné domy a ostatné budovy na bývanie:	
110 l nádoba	100 Sk	
240 l nádoba	200 Sk	
1 100 l kontajner	395 Sk	
	
Fyzické osoby-podnikatelia a právnické osoby:	Poplatok za jeden odvoz:	
110 l nádoba	135 Sk	
240 l nádoba	270 Sk	
1 100 l kontajner 	504 Sk	
	
Fyzické osoby-podnikatelia a právnické osoby:	Poplatok za jeden odvoz:	
110 l nádoba	135 Sk	
240 l nádoba	270 Sk	
1 100 l kontajner 	504 Sk	
	
separovaný zber (papier, sklo a plasty):		
240 l nádoba	87 Sk	
1 100 l kontajner	149 Sk	
Nádoba s objemom 120 l má rovnakú sadzbu poplatku ako 110 l nádoba.

Poplatok za dovoz novej alebo odvoz nepotrebnej nádoby:	
nádoba	50 Sk	
kontajner 	300 Sk	
		
Poplatok za stratu nádoby:	
110 l nádoba	840 Sk	
120 l nádoba	1 470 Sk	
240 l nádoba	1 960 Sk	
1 100 l kontajner	11 970 Sk	

Príloha č. 2
k všeobecne záväznému nariadeniu č. 13/2001

Náležitosti vyhlásenia poplatníka:
1.	presná identifikácia nehnuteľnosti
-	adresa
-	katastrálne územie
-	parcelné číslo
-	súpisné číslo
-	identifikačné číslo bytu.
2.	údaje za všetkých poplatníkov, ktorí majú v nehnuteľnosti trvalý alebo prechodný pobyt:
-	meno
-	priezvisko
-	rodné číslo

V prípade, ak je viac vlastníkov nehnuteľnosti určenie platiteľa poplatku spomedzi vlastníkov.

Príloha č. 3
k všeobecne záväznému nariadeniu č. 13/2001

Náležitosti vyhlásenia platiteľa poplatku:
Údaje o nehnuteľnosti (byt a rodinný dom, ktoré nie sú určené na podnikanie, a v ktorých nemá žiadna fyzická osoba trvalý alebo prechodný pobyt, záhrada)
-	adresa
-	katastrálne územie
-	parcelné číslo
-	súpisné číslo
-	identifikačné číslo bytu (v prípade potreby) 

Príloha č. 4
k všeobecne záväznému nariadeniu č. 13/2001

Náležitosti vyhlásenia platiteľa poplatku:
-	meno fyzickej osoby/názov právnickej osoby
-	rodné číslo/IČO
-	telefón/fax
-	bankové spojenie, číslo účtu
-	adresa/sídlo
-	adresa všetkých prevádzok na území hlavného mesta
-	priemerný počet zamestnancov za uplynulý rok
-	v prípade rekreačných a ubytovacích zariadení počet lôžok.